रेणुका व्यवहारेकहानी: पुणे में रहने वाले नेत्रहीन पियानिस्ट आकाश (आयुष्मान खुराना) एक मर्डर के बाद छिपा हुआ है। परिस्थितियां उसे इस मर्डर की शिकायत करने के लिए मजबूर करती हैं। हालांकि टेक्निकली वह मर्डर का 'गवाह' नहीं है लेकिन आंखें नहीं होने के बावजूद इस मर्डर को रिपोर्ट करना उसके लिए जरूरी बन जाता है। रिव्यू: श्रीराम राघवन अपनी थ्रिलर फिल्मों के लिए जाने जाते हैं और अपने इस हुनर का इस्तेमाल 'अंधाधुन' में उन्होंने बेहतरीन तरीके से किया है। बहुत ही कम फिल्म मेकर ऐसे हैं जो इस जॉनर की फिल्में बेहतरीन तरीके से बना पाते हैं। फिल्म बताती है कि जरूरी नहीं कि जो दिखता है वही सच हो।  एक नेत्रहीन पियानिस्ट के रूप में आयुष्मान ने बेहतरीन ऐक्टिंग की है। यह फिल्म 2010 में आई ऑलिवर ट्रीनर की फ्रेंच शॉर्ट फिल्म 'लैकोकरों' से प्रेरित है। पूरी फिल्म आपको कहानी से बांधे रखती है और आप का दिमाग फिल्म में डूबा रहता है। फिल्म का स्क्रीनप्ले बेहतरीन है और कहानी के ट्विस्ट इसे दर्शकों के लिए रोमांचक बना देते हैं। हालांकि कैरक्टर्स के बीच लंबी बातचीत कभी-कभी कहानी को रोक देती है और फिल्म को बोझिल सा बना देती हैं। लेकिन इससे कहानी पर असर नहीं पड़ता है और क्लाइमैक्स आपको चौंका देता है। 'अंधाधुन' में आयुष्मान का रोल उनके करियर का अब तक का सबसे बेहतरीन कैरक्टर है। इस फिल्म से उन्होंने यह साबित कर दिया है कि वह हर तरह का किरदार निभा सकते हैं। तबू हमेशा की तरह अपने रोल में बेहतरीन दिखी हैं जबकि सुपरहिट मराठी फिल्म 'सैराट' में काम कर चुकीं ऐक्ट्रेस छाया कदम और अश्विनी कलसेकर अपनी छाप छोड़ती हैं। अमित त्रिवेदी ने अच्छा म्यूजिक दिया है जो कहानी के साथ मैच करता है। कुल मिलाकर अगर आप थ्रिलर फिल्मों के शौकीन हैं तो 'अंधाधुन' आपके लिए एक अच्छा पैकेज है।